নতুন একটি ছবিতে অভিনয় করছেন অভিনেতা আনিসুর রহমান মিলন। ছবিটির নাম ‘ইন্দুবালা’। চলচ্চিত্রে তার সঙ্গে দেখা যাবে নতুন মুখ পায়েলকে। অভিনেতা মাসুম আজিজের গল্পে ছবিটি পরিচালনা করবেন জয় সরকার। নতুন ছবি নিয়ে মিলন বলেন, ‘কয়েকটি নতুন ছবিতে কাজ করছি। এর মধ্যে ইন্দুবালা একটি। ছবির গল্প অন্য রকম। আর গল্পের প্রয়োজনেই পায়েলকে নেওয়া হয়েছে।’ জানা যায়, নভেম্বরের প্রথম সপ্তাহে জয়পুরহাটে শুরু হবে এই ছবির শুটিং। টানা শুটিংয়ে শেষ হবে পুরো কাজ। সম্পাদনা শেষে আগামী বৈশাখে মুক্তি দেওয়ার ইচ্ছা। ছবিটিতে আরও অভিনয় করবেন ফজলুর রহমান বাবু, শহিদুল ইসলাম সাচ্চু, সাদেক বাচ্চু, শামীমা নাজনীন, মাসুম আজিজ। প্রযোজনা করছে নাজ মাল্টিমিডিয়া।